**Savjeti za učenike 5. do 8.razreda**

**Općenito…**

Internet je izvrstan alat koji je dio našeg svakodnevnog života. Ovisno o tome kako ga upotrebljavamo, takve će biti i posljedice. Želimo li nešto naučiti, saznati novosti, dopisivati se s vršnjacima, razmjenjivati različite sadržaje, neizmjerno će nam pomoći. Ali, nažalost kao i u „stvarnom“ životu, uz puno ljudi s dobrim namjerama, postoje korisnici interneta koji žele povrijediti druge.

Stoga je važno znati kako radi internet, koji su rizici i što možemo učiniti kad postoji mogućnost da se dogodi nešto loše. To ne znači da trebaš prestati koristiti Internet, važno je da budeš oprezan, da iskoristiš sve mogućnosti koje nude računala, ali i da se zaštitiš od osoba

koje bi te mogle povrijediti.

Mogu li se i na internetu dobiti kazne?

Mnogi misle kako nasilje na internetu može proći nekažnjeno i da ni odrasli ni djeca, ne mogu ništa učiniti kako bi se to spriječilo.

Međutim, i na internetu vrijede ista pravila i zakoni kao i u „stvarnom“ životu. Roditelji mogu kazniti svoju djecu i ako rade nešto nedozvoljeno na internetu, a ako netko od djece ili od odraslih počini nešto što je zakonom zabranjeno reagirat će i policija.

Oprezno sa slikama!

Lijepo je ukrasiti svoj profil ili web stranicu fotografijama, no ako se na njima može prepoznati tvoje lice, lica članova tvoje obitelji ili prijatelja, onda možeš biti u opasnosti kao da piše tvoje ili njihovo puno ime i prezime te adresa. Pokušaj ne stavljati svoje i fotografije svojih prijatelja/obitelji, a ako ipak želiš, mogu se jednostavno prilagoditi tako da lica nisu prepoznatljiva ili ih zaštiti tako da ih mogu vidjeti samo tvoji prijatelji koje dobro poznaješ.

Čuvajmo sebe i druge!

Sve što vrijedi za čuvanje naših podataka, vrijedi i za čuvanje tuđih. Kao što nećemo pisati svoje pravo ime i ostale podatke, tako bismo se trebali ponašati i prema drugima. Mnogi nisu svjesni opasnosti koje vrebaju iza ekrana i ne razumiju da su na internetu i ljudi s neprijateljskim namjerama koji mogu povrijediti nas, naše prijatelje ili obitelj. Koliko god se naljutili na prijatelja, zar zaista želimo da ganetko zastrašuje, muči i ozlijedi?

Ali svi moji prijatelji iz škole pišu sve o sebi i objavljuju prave podatke!

Tvoji prijatelji nisu dovoljno oprezni. Nemoj slijediti njihov primjer i raditi istu pogrešku. Na internetu ima i „loših“ ljudi koji žele zloupotrijebiti dječju iskrenost. Kad se daju točni podaci o sebi onda „loši“ ljudi lako mogu pronaći djecu u njihovom kvartu, dok se igraju u parku, u školi i učiniti im nešto loše. Djeca se na internetu moraju i sama zaštititi i ne davati točne podatke. Nemoj pasti pod utjecaj prijatelja, budi siguran u sebe, pročitaj i ostale tekstove na ovoj stranici i saznat ćeš na koje se načine možeš zaštititi. Možeš i svojim prijateljima predložiti da posjete našu stranicu. Ne zaboravi, ti si u pravu jer se želiš zaštititi!

Zaštita na internetu:

Nikad ne daj osobne informacije na internetu (pravo ime i prezime, adresa, škola koju pohađaš, informacije o prijateljima i/ili obitelji), čak iako ti se čini da možeš vjerovati osobi s kojom komuniciraš.

Nikad nikome, osim roditeljima, ne reci svoju lozinku, čak ni prijateljima.

Ako ti netko pošalje zlonamjernu ili prijeteću poruku, nemoj odgovoriti. Pokaži je odrasloj osobi kojoj vjeruješ.

Nikad ne otvaraj e-mailove koje ti pošalje netko koga ne poznaješ ili netko za koga već znaš da je ranije učinio nešto loše ili nezakonito.

Ne stavljaj na internet ništa što ne želiš da vide tvoji prijatelji iz razreda, čak ni u e-mailu.

Ne šalji poruke kad si ljut. Prije nego što klikneš „Pošalji” zapitaj se kako bi se ti osjećao da primiš tu poruku.

Pomozi djeci koja su doživjela nasilje preko interneta tako da ne prikrivaš nasilje i da odmah obavijestiš odrasle. Možeš nazvati i

Hrabri telefon na broj 0800 0800

I na internetu poštuj pravila ponašanja kao i u svakodnevnom životu.

Kome reći ako mi se dogodi nešto loše na internetu?

Važno je da se odmah povjeriš odrasloj osobi kojoj vjeruješ (mama, tata, nastavnici, netko od rodbine, prijatelja…). Osim toga možeš preko naše stranice klikom na (ovdje znak) o svemu obavijestiti policiju ili nazovi Hrabri telefon na 0800 0800 i sve im ispričaj – sve je besplatno